CELEX: 32021D1364
Language: hu
Date: 2021-07-09 00:00:00
Title: A Bizottság (EU) 2021/1364 határozata (2021. július 9.) Lengyelországnak az (EU) 2021/267 európai parlamenti és tanácsi rendelet 9., 10. és 11. cikkében meghatározott egyes időszakok meghosszabbítására való felhatalmazásáról (az értesítés a C(2021) 5030. számú dokumentummal történt) (Csak az angol nyelvű szöveg hiteles)

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 293/28
               
            
         A BIZOTTSÁG (EU) 2021/1364 HATÁROZATA
         (2021. július 9.)
         Lengyelországnak az (EU) 2021/267 európai parlamenti és tanácsi rendelet 9., 10. és 11. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2021) 5030. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, egyes időszakos ellenőrzések és továbbképzések elhalasztásával, valamint az (EU) 2020/698 rendeletben említett egyes időszakok meghosszabbításával kapcsolatos egyedi és átmeneti intézkedéseknek az elhúzódó Covid19-válságra tekintettel történő megállapításáról szóló, 2021. február 16-i (EU) 2021/267 európai parlamenti és tanácsi rendeletre (1), és különösen 9. cikkének (4) bekezdésére, 10. cikkének (4) bekezdésére és 11. cikkének (4) bekezdésére,
         mivel:
         
                     (1)
                  
                  
                     Az (EU) 2021/267 rendelet 9. cikkének (1) bekezdése meghosszabbítja az (EU) 2016/798 európai parlamenti és tanácsi irányelv (2) 10. cikkének (13) bekezdésében említett azon egységes biztonsági tanúsítványok megújítására vonatkozó határidőket, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (2)
                  
                  
                     Az (EU) 2021/267 rendelet 9. cikkének (2) bekezdése meghosszabbítja az (EU) 2016/798 irányelv 12. cikkének (2) bekezdésében említett azon biztonsági engedélyek érvényességét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (3)
                  
                  
                     Az (EU) 2021/267 rendelet 10. cikkének (1) bekezdése meghosszabbítja a 2004/49/EK európai parlamenti és tanácsi irányelv (3) 10. cikkének (5) bekezdésében említett azon biztonsági tanúsítványok megújításának határidejét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (4)
                  
                  
                     Az (EU) 2021/267 rendelet 10. cikkének (2) bekezdése meghosszabbítja a 2004/49/EK irányelv 11. cikkének (2) bekezdésében említett azon biztonsági engedélyek megújításának határidejét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (5)
                  
                  
                     Az (EU) 2021/267 rendelet 11. cikkének (1) bekezdése meghosszabbítja azon mozdonyvezetői engedélyek érvényességét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (6)
                  
                  
                     Az (EU) 2021/267 rendelet 11. cikkének (2) bekezdése meghosszabbítja a mozdonyvezetői engedélyek jogosultjai számára előírt időszakos ellenőrzések elvégzésére vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (7)
                  
                  
                     2021. május 31-én kelt levelében Lengyelország indokolással ellátott kérelmet nyújtott be az (EU) 2021/267 rendelet 9., 10. és 11. cikkében meghatározott egyes időszakok meghosszabbításának engedélyezése iránt. Lengyelország 2021. június 4-én, 11-én, 16-án, 21-én és 23-án további információkkal támasztotta alá kérelmét.
                  
               
                     (8)
                  
                  
                     Indokolással ellátott kérelmében Lengyelország engedélyt kér arra, hogy hat hónappal meghosszabbítsa az (EU) 2021/267 rendelet 9. cikkének (1) és (2) bekezdésében, 10. cikkének (1) és (2) bekezdésében, valamint 11. cikkének (1) és (2) bekezdésében meghatározott, 2020. szeptember 1. és 2021. június 30. közötti időszakot.
                  
               
                     (9)
                  
                  
                     A Lengyelország által szolgáltatott információk szerint valószínűsíthető, hogy a Covid19 terjedésének megelőzése vagy megfékezése érdekében hozott intézkedések miatt 2021. június 30. után is kivitelezhetetlen marad az egységes biztonsági tanúsítványok megújítása, a biztonsági engedélyek megújítása, a mozdonyokat és vonatokat működtető mozdonyvezetők engedélyének megújítása és a vonatkozó időszakos ellenőrzések elvégzése.
                  
               
                     (10)
                  
                  
                     Konkrétan az (EU) 2021/267 rendelet 9. cikkének (1) és (2) bekezdésében, valamint 10. cikkének (1) és (2) bekezdésében említett biztonsági tanúsítványok és biztonsági engedélyek érvényességét illetően Lengyelország úgy véli, szükség van érvényességük további meghosszabbítására, elkerülendő annak kockázatát, hogy nem újítják meg időben több vasúttársaság és pályahálózat-működtető tanúsítványait vagy engedélyeit.
                  
               
                     (11)
                  
                  
                     A Lengyelország által szolgáltatott információk szerint az egészségügyi miniszternek a világjárvány fennállását kimondó 2020. március 20-i nemzeti rendelete még mindig hatályban van a szóban forgó tagállamban. A Covid19 terjedésének megelőzése vagy megfékezése érdekében elfogadott intézkedések részeként először is 2020. október 4-től általánosan kötelezővé tették a távmunkát a lengyel Vasúti Közlekedési Hivatal (a nemzeti biztonsági hatóság) személyzete számára, amely a biztonsági tanúsítványok és a biztonsági engedélyek kiállításáért és megújításáért felelős hatóság. Ez a munkarendszer 2021. június elejéig volt hatályban, amikor az említett hatóság hibrid munkamodellt vezetett be, amelynek keretében a személyzet fele távmunkában, a másik fele pedig az irodában dolgozik.
                  
               
                     (12)
                  
                  
                     Másrészt a Lengyelország által benyújtott információk szerint ebben a nyolc hónapos időszakban a lengyel Vasúti Közlekedési Hivatal a biztonsági tanúsítványok és a biztonsági engedélyek megújításához szükséges ellenőrzések és vizsgálatok elvégzésekor komoly korlátokkal szembesült, amelyek befolyásolták az ellenőrök mobilitását a helyszíni felügyeleti tevékenységek során. A hatályos nemzeti intézkedések miatt az olyan korlátozások, mint a szállodák bezárása, lehetetlenné tették, hogy az ellenőrök éjszakára is maradjanak és elvégezzék a felügyeleti tevékenységek éjszakai ellenőrzésével kapcsolatos felügyelői tevékenységeket, ami a szükséges eljárások további késedelméhez vezetett.
                  
               
                     (13)
                  
                  
                     Ezért ezek a korlátozások a felügyelt szervezeteket is érintették, ami hatással volt a biztonsági tanúsítványok és a biztonsági engedélyek megújításához szükséges eljárások időben történő elvégzésére is. Lengyelország szerint ezek a korlátozások olyan helyzeteket idéztek elő, amelyekben a felügyelt szervezetek elutasították az ellenőrök fizikai jelenlétét, vagy azt csak hosszú késéssel fogadták el. Bizonyos esetekben megengedettek voltak a távellenőrzések, de a tapasztalatok azt mutatják, hogy ezek általában hosszabb időt vesznek igénybe, mivel a vasúti járművek, műszaki létesítmények vagy vasúti infrastruktúrák szemrevételezését kizárólag a felügyelt szervezet által rendelkezésre bocsátott dokumentáció alapján kell elvégezni. Gyakran van szükség arra is, hogy újra és újra további bizonyítékokat kérjenek be, ami szintén késleltetheti az eljárásokat.
                  
               
                     (14)
                  
                  
                     A Lengyelország által a Covid19 terjedésének megelőzése és megfékezése érdekében elfogadott intézkedéseknek a nemzeti biztonsági hatóság rendes munkafolyamatára gyakorolt hatása befolyásolhatja a szóban forgó szervezet azon képességét, hogy feldolgozza a biztonsági tanúsítványok és a biztonsági engedélyek megújítására irányuló eljárásokat. Az ilyen nagy számú beérkező kérelem felhalmozódása azzal a kockázattal jár, hogy az említett hatóság nem képes időben feldolgozni azokat, és az alkalmazandó határidőn túl állítja ki az előírt tanúsítványokat és engedélyeket.
                  
               
                     (15)
                  
                  
                     Ami az (EU) 2021/267 rendelet 11. cikkének (1) és (2) bekezdését illeti, a Lengyelország által szolgáltatott információk szerint a mozdonyvezetői engedélyek megújítása és a vonatkozó időszakos ellenőrzések elvégzése 2021. június 30. után is kivitelezhetetlen marad a Lengyelország által a Covid19 terjedésének megelőzése és megfékezése érdekében elfogadott intézkedések miatt.
                  
               
                     (16)
                  
                  
                     A szóban forgó tagállam által szolgáltatott információk alapján a lengyel Vasúti Közlekedési Hivatal felel a mozdonyvezetői engedélyek kiállításáért és megújításáért is. A (11)–(13) preambulumbekezdésben kifejtettek szerint a nemzeti biztonsági hatóság személyzetére alkalmazandó, távmunkával kapcsolatos intézkedések hatással voltak szolgálataik munkafolyamatára.
                  
               
                     (17)
                  
                  
                     A Lengyelország által nyújtott tájékoztatás szerint a tagállamban több mint 17 000 mozdonyvezető van állományban. Az infrastruktúráért felelős miniszter mozdonyvezetői engedélyekről szóló 2011. február 18-i lengyel rendelete nyomán a jelenlegi mozdonyvezetői engedélyeket 2011 óta állítják ki mindezen vasúti járművezetők számára. Mivel ezen engedélyek érvényességi ideje 10 év, többségük 2021-ben járna le. Az ilyen nagy számú beérkező kérelem felhalmozódása ezért ebben az esetben is azzal a kockázattal járhat, hogy a hatóság nem képes időben feldolgozni azokat, és csak a határidőn túl tudja kiállítani az előírt engedélyeket.
                  
               
                     (18)
                  
                  
                     Ami konkrétan a mozdonyvezetők időszakos ellenőrzését illeti, a Lengyelország által szolgáltatott információk alapján a világjárvány terjedése elleni küzdelem céljából bevezetett nemzeti jogszabályok 2020. április 16-tól felfüggesztették az ismeretek és a készségek mindennemű időszakos ellenőrzését. 2020. december 5-én további nemzeti intézkedések révén a világjárvány idejére – jóllehet csak 2021. január 31-ig – felfüggesztették a mozdonyvezetők orvosi és pszichológiai vizsgálatának elvégzését, és így az e vizsgálatokon való személyes részvétel szükségességét.
                  
               
                     (19)
                  
                  
                     Lengyelország szerint e vizsgálatok 2021. február 1-jétől történő visszaállítása nyomán számos mozdonyvezetőnek kellene nagyon rövid időn belül elvégeznie az időszakos ellenőrzéseket és megújíttatnia engedélyét. A szóban forgó tagállamban pillanatnyilag jelentős elmaradás tapasztalható a még elvégzendő időszakos ellenőrzések terén, amelyek a mozdonyvezetők időszakos orvosi és pszichológiai vizsgálatának felfüggesztése miatt halmozódtak fel.
                  
               
                     (20)
                  
                  
                     Továbbá, noha a mozdonyvezetők időszakos orvosi és pszichológiai vizsgálatának elvégzése ismét lehetővé vált, az a tény, hogy a közösségi távolságtartásra irányuló intézkedések még mindig érvényben vannak, valamint hogy az egészségügyi szolgálatok kapacitása korlátozott – mivel a tagállam egészségügyi személyzetének egy részét máshová rendelték, hogy segítséget nyújtsanak a Covid19 elleni küzdelemben – továbbra is jelentős nehézségeket okoz ezen ellenőrzések elvégzése tekintetében.
                  
               
                     (21)
                  
                  
                     Emellett ugyanezeket az intézkedéseket alkalmazták az egyéb vasúti személyzet képzésére és vizsgálatára is, ami szintén azt eredményezheti, hogy az érintett szervezetek korlátozott kapacitásokkal rendelkeznek a mozdonyvezetők időszakos ellenőrzésének az alkalmazandó határidőkön belül történő elvégzésére.
                  
               
                     (22)
                  
                  
                     A Lengyelország által szolgáltatott információk szerint annak ellenére, hogy a világjárvány kedvezően alakul, a vészhelyzeti intézkedéseket még nem oldották fel, és a vírus továbbra is veszélyesnek minősül. Bár a jelenlegi helyzet lehetővé teszi a gazdaság lassú helyreállítását és a normalitáshoz való fokozatos visszatérést, továbbra is fennáll a betegség lehetséges negyedik hullámának valós kockázata, különösen az új variánsok megjelenése miatt.
                  
               
                     (23)
                  
                  
                     Lengyelország szerint az ország járványügyi helyzetét övező bizonytalanságra tekintettel szükség van a megengedett maximális időtartamú, hat hónapos hosszabbítás kérelmezésére. A szóban forgó tagállam által szolgáltatott információk alapján a hat hónapnál rövidebb hosszabbítás emellett nem tenné lehetővé, hogy stabilizálódjon a mozdonyvezetők szakmai csoportjának helyzete, illetve hogy elkerülhető legyen a vizsgálatok felhalmozódása, mivel nem minden járművezető lenne képes ezeket rövidebb időn belül elvégezni.
                  
               
                     (24)
                  
                  
                     A Lengyelország által nyújtott tájékoztatás alapján a tagállam valamennyi vasúttársasága és pályahálózat-működtetője továbbra is rendelkezik biztonságirányítási rendszerrel (SMS), amely garantálja a vasúti közlekedés megfelelő biztonsági szintjét. Ezenkívül a tagállam szerint az SMS keretében a vasúti forgalom magas szintű biztonságát biztosító valamennyi eljárás változatlan marad, és ezért nem fordulhat elő, hogy a szóban forgó dokumentumok érvényességének meghosszabbítása nyomán nagyobb kockázat fenyegetné a vasúti közlekedés biztonságát. A kért hosszabbítás ezért nem vezethet aránytalan kockázatokhoz a közlekedés biztonsága és védelme szempontjából.
                  
               
                     (25)
                  
                  
                     Lengyelországot ezért fel kell hatalmazni arra, hogy meghosszabbítsa az (EU) 2021/267 rendelet 9. cikkének (1) és (2) bekezdésében, 10. cikkének (1) és (2) bekezdésében, valamint 11. cikkének (1) és (2) bekezdésében meghatározott, 2020. szeptember 1. és 2021. június 30. közötti időszakot.
                  
               
                     (26)
                  
                  
                     Lengyelország hozzájárult ahhoz, hogy e határozat elfogadására és az erről szóló értesítésre angol nyelven kerüljön sor,
                  
               ELFOGADTA EZT A HATÁROZATOT:
         
            1. cikk
            Lengyelország felhatalmazást kap arra, hogy hat hónappal meghosszabbítsa az (EU) 2021/267 rendelet 9. cikkének (1) és (2) bekezdésében, 10. cikkének (1) és (2) bekezdésében, valamint 11. cikkének (1) és (2) bekezdésében meghatározott, 2020. szeptember 1. és 2021. június 30. közötti időszakot.
         
         
            2. cikk
            Ennek a határozatnak a Lengyel Köztársaság a címzettje.
         
         
            Kelt Brüsszelben, 2021. július 9-én.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 60., 2021.2.22., 1. o.
         
         
            (2)  Az Európai Parlament és a Tanács (EU) 2016/798 irányelve (2016. május 11.) a vasútbiztonságról (HL L 138., 2016.5.26., 102. o.).
         
            (3)  Az Európai Parlament és a Tanács 2004/49/EK irányelve (2004. április 29.) a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról (vasútbiztonsági irányelv) (HL L 164., 2004.4.30., 44. o.).